“በአንድ በኩል እንደ ፓርቲ ምርጫውን የማሸነፍ ፍላጎት አለን፤ እንደ መንግሥት ደግሞ በሕዝብ ይሁንታ ላይ የተመሠረተ መንግሥት እንዲመሠረት የማድረግ ኃላፊነት አለብን፡፡” ርእሰ መሥተዳድር ተመሥገን ጥሩነህ
የአማራ ክልል ርእሰ መሥተዳድር ተመሥገን ጥሩነህ ዛሬ በጽሕፈት ቤታቸው በኢትዮጵያ የስዊድን አምባሳደርን ተቀብለው አነጋግረዋል፡፡ በንግግራቸውም በፖለቲካዊ፣ ኢኮኖሚያዊ እና ማኅበራዊ ጉዳዮች ላይ በጋራ ለመሥራት መግባባት ላይ ደርሰዋል፡፡ በምክክሩ ትኩረት ከተሰጣቸው ጉዳዮች መካከል የምርምር ሥራዎችን ማጠናከር፣ ትምህርት፣ የሴቶች መብት መከበር፣ ፖለቲካዊ እና ኢኮኖሚያዊ ተሳትፎን ማሳደግ፣ ዴሞክራሲያዊ የመንግሥት ሥርዓት ማዳበር፣ የአየር ንብረት ለውጥን መከላከል፣ ፍትሕን ማንገሥ እና ለሕግ የበላይነት መከበር ጠንክሮ መሥራት ተጠቃሽ ናቸው፡፡ርእሰ መሥተዳድሩ እንዳሉት ኢትዮጵያ እና ስዊድን የረጅም ዓመታት ወዳጅነት አላቸው፡፡ ምንም እንኳን በአማራ ክልል በርካታ የኢንቨስትመንት አማራጮች ቢኖሩም የስዊድን ባለሀብቶች ተሳትፎ አነስተኛ መሆኑን አቶ ተመሥገን አስታውቀዋል፡፡በመሆኑም በክልሉ መዋዕለ ነዋያቸውን እንዲያፈሱ የኢንቨስትመንት አማራጮችን አብራርተውላቸዋል፡፡ ስዊድን በባዮ-ቴክኖሎጂ፣ የግብርና ምርቶችን በማቀነባበርና በአማራጭ የኃይል አቅርቦት የካበተ ልምድ ስላላት ባለሀብቶች በነዚህ ላይ እንዲሳተፉም ጥያቄ አቅርበውላቸዋል፡፡በክልሉ የፀጥታ ጉዳይ ላይም ባደረጉት ምክክር የፀጥታ የመዋቅር ማሻሻያ እየተከናወነ መሆኑን ለአምባሳደሩ ገልጸውላቸዋል፡፡ ስዊድን ለመዋቅር ማሻሻያው ድጋፍ እንደምታደርግም ተስማምተዋል፡፡